Andre Gomesh: Messi va Ronaldu bilan bir jamoada o‘ynash imkoniyatining borligi — faxr

Portugaliyalik yarim himoyachi Andre Gomesh “Barselona” bilan shartnoma imzolaganidan keyin jurnalistlar savollariga javob qaytardi. Uning qisqacha ko‘rinishi “Sports.ru” saytida chop etildi.

Andre Gomesh “Barselona” variantini afzal bilishini shunday izohladi: — “Men o‘zim va oilam uchun eng yaxshi variantni tanlashim kerak edi. Bu borada esa hech qanday shubha-yu gumonlarga o‘rin qolmadi. O‘ylashimcha, eng yaxshi qarorni qabul qildim. ‘Barselona’ yarim himoyasi ajoyib futbolchilar bilan to‘la. Men esa o‘sishim va o‘rganishim kerak. Hozir 22 yoshdaman, eng yaxshi bo‘lishim uchun ko‘p vaqt kerak bo‘ladi”.
Andre Gomesh Portugaliyadagi jamoadoshi Krishtianu Ronaldu to‘p suradigan “Real”ni emas, “Barselona” klubini tanladi. Gomesh buni quyidagicha tushuntirdi: — “Bu shaxsiy masala. Odamlarning fikri har xil. Men uchun eng yaxshi klub bu ‘Barselona’. Bu mening falsafam bilan bog‘liq narsa”.
“Men bosh murabbiy Luis Enrike bilan gaplashib oldim. U mendan ko‘r narsa umid qilayotganini aytib, buning uchun jiddiy mehnat qilishim kerakligini uqtirdi. Yangi mavsumda hamma narsani yutishni xohlayman”, — deb ta’kidladi Andre Gomesh.
Krishtianu Ronaldu yoki Lionel Messi? Qay biri yaxshiroq degan savolga portugaliyalik 22 yoshli futbolchi shunday javob berdi: — “Ularning qanchalik zo‘rligini hamma biladi. Har ikkalasi bilan birga o‘ynash imkoniyatining bor ekani men uchun faxr. Men Inyesta kabi jahon darajasidagi yulduzlar va umuman yangi jamoadoshlarim bilan to‘p surib, futboldan rohatlanishni istayman”.